Revision as of 12:59, 16 September 2019 (view source)
|Location=Studio Koen van den Broek, Deurnsebaan 9, 2170 Antwerpen-Merksem
Retrieved from "http://hisk.edu/mw/index.php?title=Chain_Exhibition&oldid=19401" Boshof-moorde: Man betrek by verskeie plaasaanvalle | Netwerk24
Deur Alet van der Walt en Gerda-Marié van Rooyen 18 Julie 2019 17:36
Een van die vier mans wat Donderdag in verband met die moorde op Sakkie (67) en Ina van der Berg (62) in die hof op Boshof verskyn het, was ten tyde van die moorde uit op borgtog vir ’n plaasaanval buite Hertzogville.
Die Van der Berg-egpaar is volgens inligting Saterdag met hul eie vuurwapens op ’n plaas buite Boshof vermoor.
Lolo Johannes Sekgoro (41) en nog drie mans staan tereg op aanklagte van moord, gewapende roof en die besit van ongelisensieerde vuurwapens en ammunisie.
Johannes Lolo Sekgoro was ten tyde van die Van der Berg-egpaar se moord uit op borgtog.Foto: Verskaf
Hannes de Jager, wat veiligheidsdienste in die Wes-Vrystaat bedryf, sê Sekgoro moet op 5 Augustus weer in verband met ’n plaasaanval op Japie en Emma van den Berg in die hof verskyn.
Japie is op 28 April 2018 by sy melkstalle aangeval en na die huis gedwing waar Emma ook aangerand is. Hulle was toe onderskeidelik 75 en 74 jaar oud.
’n Werker het hulp ontbied en vyf mans, onder wie Sekgoro, is in hegtenis geneem.
Japie is later in ’n motorongeluk oorlede en Emma het verhuis.
De Jager sê Sekgoro is ook van twee ander plaasaanvalle aangekla.
In die een aanval het die ondersoek net doodgeloop. In die ander aanval was die bejaarde slagoffers so getraumatiseerd dat hulle na Australië geëmigreer het voordat die verhoor kon plaasvind.
De Jager sê Sekgoro is ná die aanval op die Van den Bergs in die landdroshof borgtog geweier, maar hy het die hooggeregshof genader waar borgtog van R1 200 aan hom toegestaan is.
Dit kos sowat R20 000 om in die hooggeregshof om borgtog aansoek te doen.
Ina en Sakkie van der Berg wat op ’n plaas tussen Boshof en Dealesville vermoor is.Foto: Verskaf
“Hy was skaars uit op borgtog toe sy naam weer by misdade begin opduik,” sê De Jager.
Hy sê Sekgoro is ook verhoorafwagtend in talle veediefstalsake in die Vrystaat.
Sekgoro, Daniël Sidas Lephele (44), Daniël Tsekiso Selwane (28) en Terrence Kat Thami (34) het in hul eerste hofverskyning verskeie aanmerkings teenoor die ondersoekspan en staatsaanklaer gemaak.
Een het onder meer geskree: “Ek soek jou nie as staatsaanklaer nie!”
Adv. Lieb Loots, staatsaanklaer, meen die staat het ’n sterk saak teen die beskuldigdes. Hy het aan die hof gesê die mans is ook by ander misdade soos veediefstal betrokke en dat een van hulle skape in ’n ambulans vervoer het.
Loots sê hierdie soort sake kan tot vier maande duur, maar hy dink dat dié verhoor korter sal wees, omdat dit ’n hoëprofielmisdaad is.
Meer oor: Ina Van Den Berg | Sakkie Van Den Berg | Hertzogville | Verdagtes | Boshof-Moorde | Hof | Inhegtegisname